erhwenkuo/poetry-chinese-zhtw huggingface dataset:
戀繡衾
作者：陸游（宋）

雨斷西山晚照明。悄無人、幽夢自驚。說道去、多時也，到如今、真個是行。遠山已是無心畫，小樓空、斜掩繡屏。你嚎早、收心呵，趁劉郎、雙鬢未星。
採桑子
作者：陸游（宋）

三山山下閒居士，巾履蕭然。小醉閒眠。風引飛花落釣船。
水龍吟
作者：陸游（宋）

摩訶池上追遊路，紅綠參差春晚。韶光妍媚，海棠如醉，桃花欲暖。挑菜初閒，禁菸將近，一城絲管。看金鞍爭道，香車飛蓋，爭先佔、新亭館。惆悵年華暗換。黯銷魂、雨收雲散。鏡奩掩月，釵梁拆鳳，秦箏斜雁。身在天涯，亂山孤壘，危樓飛觀。嘆春來只有，楊花和恨、向東風滿。
月照梨花・河傳
作者：陸游（宋）

霽景風軟，煙江春漲。小閣無人，繡簾半上。花外姊妹相呼。約樗蒲。修蛾忘了章臺樣。細思一餉。感事添惆悵。胸酥臂玉消減，擬覓雙魚。倩傳書。
月照梨花・河傳
作者：陸游（宋）

悶已縈損。那堪多病。幾曲屏山，伴人晝靜。梁燕催起猶慵。換燻龍。新愁舊恨何時盡。漸凋綠鬢。小雨知花信。芳箋寄與何處，繡閣珠櫳。柳陰中。
夜遊宮
作者：陸游（宋）

宴罷珠簾半卷。畫簷外、蠟香人散。翠霧霏霏漏聲斷。倚香肩，看中庭，花影亂。宛是高唐館。寶奩炷、麝煙初暖。璧月何妨夜夜滿。擁芳柔，恨今年，寒尚淺。
如夢令
作者：陸游（宋）

獨倚博山峰小。翠霧滿身飛繞。只恐學行雲，去作陽臺春曉。春曉。春曉。滿院綠陽芳草。
失調名
作者：陸游（宋）

飛上錦裀紅皺。
解連環
作者：陸游（宋）

淚淹妝薄。背東風佇立，柳綿池閣。漫細字、書滿芳箋，恨釵燕箏鴻，總難憑託。風雨無情，又顛倒、綠苔紅萼。仗香醪破悶，怎禁夜闌，酒酲蕭索。劉郎已望故約。奈重門靜院，光景如昨。盡做它、別有留心，便不念當時，雨意初著。京兆眉殘，怎忍為、新人梳掠。盡今生、拼了為伊，任人道錯。
大聖樂
作者：陸游（宋）

電轉雷驚，自嘆浮生，四十二年。試思量往事，虛無似夢，悲歡萬狀，合散如煙。苦海無邊，愛河無底，流浪看成百漏船。何人解，問無常火裡，鐵打身堅。須臾便是華顛。好收拾形體歸自然。又何通，是非榮辱，此事由來都在天。從今去，任東西南北，作個飛仙。
釵頭鳳・擷芳詞
作者：唐婉（宋）

世情薄。人情惡。雨送黃昏花易落。曉風乾。淚痕殘。欲箋心事，獨語斜闌。難難難。人成各。今非昨。病魂嘗似鞦韆索。角聲寒。夜闌珊。怕人尋問，咽淚裝歡。瞞瞞瞞。
生查子
作者：陸游妾某氏（宋）

只知愁上眉，不識愁來路。窗外有芭蕉，陣陣黃昏雨。逗曉理殘妝，整頓教愁去。不合畫春山，依舊留連住。
祝英臺近
作者：王（宋）

柳煙濃，花露重，合是醉時候。樓倚花梢，長記小垂手。誰教釵燕輕分，鏡鸞慵舞，是孤負、幾番春晝。自別後。聞道花底花前，多是兩眉皺。又說新來，比似舊時瘦。須知兩意長存，相逢終有。莫謾被、春光僝僽。
夜行船
作者：王（宋）

曲水濺裙三月二。馬如龍、鈿車如水。風揚遊絲，日烘晴晝，人共海棠俱醉。客裡光陰難可意。掃芳塵、舊遊誰記。午夢醒來，小窗人靜，春在賣花聲裡。
朝中措
作者：賈逸祖（宋）

青山隱隱水斜斜。修竹兩三家。又是水寒山瘦，依然行客遍天涯。天教流落，東西南北，不恨年華。只恨夜來風雨，投明月、老卻梅花。
鵲橋仙
作者：蜀妓（宋）

說盟說誓。說情說意。動便春愁滿紙。多應念得脫空經，是那個、先生教底。不茶不飯，不言不語，一味供他憔悴。相思已是不曾閒，又那得、功夫咒你。
畫堂春
作者：姜特立（宋）

故園二月正芳菲。紅紫團枝。一番草綠謝郎池。人醉如泥。底事江鄉風物，年年獨殿芳時。無情燕子揹人飛。似愧春遲。
浣溪沙
作者：姜特立（宋）

節序迴環已獻裘。不堪風葉夜鳴秋。寒螿吟露月階幽。蝸角虛名真誤我，蠅頭細字不禁愁。班超何日定封候。
菩薩蠻
作者：姜特立（宋）

日長庭院無人到。琅玕翠影搖寒甕。困臥北窗涼。好風吹夢長。壁月升東嶺。冷浸扶疏影。苗葉萬珠明。露華圓更清。
菩薩蠻
作者：姜特立（宋）

蓬山學士文章伯。尊前風味誰能敵。新覓似花人。添成小院春。玉纖呵翠袖。滿勸金盃酒。壽酒莫辭斟。酒深人意深。
菩薩蠻
作者：姜特立（宋）

鏡天良月皆佳節。休恨今宵妨皎潔。玉鎖悶蟾宮。姮娥意自通。終有開時節。莫放笙歌歇。來夕尚嬋娟。何妨把酒看。
霜天曉角
作者：姜特立（宋）

歡娛電掣。何況輕離別。料得兩情無奈，思量盡、總難說。酒熱。悽興發。共尋波底月。長結西湖心願，水有盡、情無歇。
阮郎歸
作者：姜特立（宋）

綠陰庭院記年時。家人捧壽卮。樂聲催拍送腰支。香風匝地衣。清夢斷，彩雲飛。劉郎今鬢絲。強將杯酒破愁眉。如今觸事非。
浪淘沙
作者：姜特立（宋）

春事有來期。且喜春歸。問春何似去年時。報道今年春意好，隨分開眉。往事莫傷悲。光景如飛。十分潘鬢已成絲。幸是風流猶未減，且醉芳菲。
朝中措
作者：姜特立（宋）

芳林曲徑錦玲瓏。膩白借微紅。元是海棠標格，司花點化東風。端相渾似，玉真未醉，春思先慵。留取淺顰低笑，夜深翠幄輕籠。
朝中措
作者：姜特立（宋）

十分天賦好精神。宮樣小腰身。迷卻陽城下蔡，未饒宋玉東鄰。不堪回首，高堂去夢，楚峽歸雲。從此好尋夫婿，有書頻寄鴻鱗。
朝中措
作者：姜特立（宋）

如山堂上翠橫空。山影浪花中。夜夜林間明月，時時柳外清風。如今到此，け然萬事，無處情鍾。唯有尊前一笑，分明好個山翁。
蝶戀花
作者：姜特立（宋）

飄粉吹香三月暮。病酒情懷，愁緒渾無數。有個人人來又去。歸期有恨難留駐。明日尊前無覓處。咿軋籃輿，只向雙溪路。我輩情鍾君謾與。為云為雨應難據。
聲聲慢
作者：姜特立（宋）

雲迷越岫，楓冷吳江，天香忽到人寰。滿額塗黃，別更一種施丹。天教素秋獨步，笑同時、霜菊秋蘭。最好處，向水階月地，把酒相看。應有騷人雅韻，將膽瓶筠管，簇向屏山。野店雲房，爭待結屋中間。無奈猖狂老子，架巢臥、風露清閒。待早晚，約姮娥、同住廣寒。
卜算子
作者：姜特立（宋）

丹桂一枝芳，陡覺秋容靜。月里人間總一般，共此扶疏影。枕畔忽聞香，夜半還思省。爭奈姮娥不嫁人，寂寞孤衾冷。
西江月
作者：姜特立（宋）

富貴從來自有，人生最羨長年。駸駸八秩未華顛。更喜此身強健。金印新來如鬥，絲綸御墨猶鮮。棗如瓜大藕如船。莫惜尊前滿勸。
滿江紅
作者：姜特立（宋）

聽說梅山，一邱內、深藏曲折。過醒心橋下，水光清徹。迤邐躋攀登翠嶺，沈沈煙壑千峰列。更小亭、風露逼華堂，荷香發。歌聲動，雲橫闋。舞腰轉，風迴雪。正良辰美景，眾賓歡悅。老子中間聊笑傲，酒行莫放觥籌歇。願此生、長似釣璜公，添華髮。
念奴嬌
作者：姜特立（宋）

宦途巇險，問急流勇退，幾人聞早。自別修門今正是，一紀生朝還到。綠野風光，平泉草木，爭似梅山好。園林如畫，芰荷香泛芳沼。早晚玉節來臨，君恩踵至，金印應如鬥。好是華堂開宴處，歌舞管絃聲奏。海上蟠桃，山中仙杏，共勸長生酒。莫辭沈醉，年年此會依舊。
滿江紅
作者：姜特立（宋）

小小華堂，朱闌外、亂山如簇。更雲中仙掌，一峰高矗。南極老人呈瑞處，丙丁躔次光相燭。又誰知、堂上有閒人，無拘束。賓朋至，須歌曲。風月好，紛絲竹，都不管、世間是非榮辱。屈指如今儕輩少，幾人老後能知足。問此身、何地寄生涯，唯松菊。
臨江仙
作者：姜特立（宋）

桃李飛花春漸老，海棠次第芬芳。庭前紅葉已成行。酴醿開未到，猶更有花王。從此便須排日醉，莫將閒事相妨。老來不是太疏狂。尊前君看取，潘賓已成霜。
感皇恩
作者：姜特立（宋）

兒女沸歡聲，生朝來到。簾幕中間噴香獸。京祠新任，好事日邊還又。清閒無個事，君恩厚。贏得乞食，歌姬一笑。舊衲雲山伴紅袖。蓬萊弱水，試問神仙何有。近來饒落托，貪杯酒。
朝中措
作者：周必大（宋）

乘成臺上曉書雲。黃色映天庭。已謝浮名浮利，也知來應長生。邊亭臥鼓，餘糧棲畝，朝野歡聲。從此四時八節，弟兄常醉金觥。
滿庭芳
作者：周必大（宋）

天壤茫茫，人心殊觀，未免因欠思餘。太山邱垤，同載一方輿。那更長沙下溼，祝融峰、才比吾廬。秋風冷，攀緣汗浹，應嘆苦區區。登高，聊爾耳，何須蠟屐，誰暇膏車。默存處，清都宛在須臾。笑約乘鸞羽客，窺倒景、拊掌崎嶇。歸來把，萸囊菊盞，一為洗泥塗。
謁金門
作者：周必大（宋）

梅乍吐。趁壽席、香風度。人與此花俱獨步。風流天付與。好在青雲歧路。願共作、和羹侶。歸訪赤松辭萬戶。鶯花猶是主。
點絳唇
作者：周必大（宋）

報答風光，滿傾瓊液休思睡。亂鶯聲碎。來往甘棠底。聞道中和，深簡君王意。歸舟起。到時應是。玉殿槐交翠。
點絳唇
作者：周必大（宋）

醉上蘭舟，羨他沙暖鴛鴦睡。月波金碎。愁海深無底。太守新詞，解釋無窮意。高歌起。浮雲閒事。渾付煙中翠。
點絳唇
作者：周必大（宋）

踏白江梅，大都玉斫酥凝就。雨肥霜逗。痴了閨房秀。莫待冬深，雪壓風欺後。君知否。卻嫌伊瘦。仍怕伊僝僽。
點絳唇
作者：周必大（宋）

秋夜乘槎，客星容到天孫渚。眼波微注。將謂牽牛渡。見了還非，重理霓裳舞。都無誤。幾年一遇。莫訝周郎顧。
朝中措
作者：周必大（宋）

月眉新畫露珠圓。今夕正相鮮。欲導唐家誕節，先生漢相韋賢。懸知此去，鶯遷春谷，鶚在秋天。班首算來旬歲，狀頭看取明年。
朝中措
作者：周必大（宋）

九重深念朔庭空。良弼夢時中。擢第難遵常制，築巖直繼高風。明年東府，金釵珠履，列鼎鳴鐘。良醞儻分焦革，早禾休浸曹公。
醉落魄・一斛珠
作者：周必大（宋）

山川迥別。赤城自古雄東越。鍾英儲秀簪紳列。何事黃扉，殊未相黃髮。如今袞職那容缺。人心恰與天時合。看看孚號彤庭發。初破天荒，留與後來說。
醉落魄・一斛珠
作者：周必大（宋）

才高句傑。飛黃卻應鸞和節。新詞聊卷波瀾闊。泉玉淙錚，猶不比清切。相逢未穩愁相別。南園菸草南樓月。陽關西出重吹徹。垂柳新栽，寧忍便攀折。
西江月
作者：周必大（宋）

三月群賢畢集，二天五馬生光。傳觴擊鼓底匆忙。畫鷁將飛江上。魯國方虛兩社，齊人要復侵疆。延英引對上東廊。應念幽人相望。
西江月
作者：周必大（宋）

藉甚新除刺史，巋然魯殿靈光。詔書催發棹謳忙。沙路從今穩上。有喜刊除戎索，無勞遠撫閩疆。日高龍影轉槐廊。想見清光注望。
導引
作者：周必大（宋）

重華真主，晨夕奉庭闈。禋祀慶成時。乾元坤載同歸美，寶冊兩光輝。斑衣何似赭黃衣。此事古今稀。都人歡樂嵩呼震，聖壽總天齊。
導引
作者：周必大（宋）

新陽初應，樂事起彤庭。和氣滿吳京。帝家來慶東皇壽，西母共長生。金書玉篆燦龍文。前導沸歡聲。修齡無極名無盡，一歲一回增。
導引
作者：周必大（宋）

合宮親饗，青女肅長空。精意與天通。后皇臨顧誰為侑，文祖暨神功。亟蒙祉福歲長豐。聲教被華戎。兩宮眉壽同榮樂，戩穀永來崇。
合宮歌
作者：周必大（宋）

聖明朝，曠典乘秋舉。大饗本仁祖。九室八牖四戶。敕躬齊戒格堪輿。盛牲實俎。並侑總稽古。玉露乍肅天宇。冰輪下照金鋪。燎煙噓呼。鬱尊香，雲門舞。彷彿翔坐，靈心鹹嘉娛。眾星俞美，光屬照熉珠。清曉御丹鳳，湛恩遍浹率溥。歡聲雷動嶽鎮呼。徐命法駕，萬騎花盈路。獻胙慈極，壽同箕翼，事超唐虞。看平燕雲，從此興文偃武。待重會諸侯，依舊東都。
失調名
作者：周輝（宋）

捲簾試約東君，問花信風來第幾番。
失調名
作者：周輝（宋）

生怕凍損蜂房，膽瓶湯浸，且與溫存著。
滿江紅
作者：范成大（宋）

寒谷春生，燻葉氣、玉筒吹谷。新陽後、便佔新歲，吉雲清穆。休把心情關樂裹，但逢節序添詩軸。笑強顏、風物豈非痴，終非俗。清晝永，佳眠熟。門外事，何時足。且團欒同社，笑歌相屬。著意調停雲露釀，從頭檢舉梅花曲。縱不能、將醉作生涯，休拘束。
滿江紅
作者：范成大（宋）

竹裡行廚，來問訊、諸侯賓老。春滿座、彈絲未遍，揮豪先了。雲避仁風收雨腳，日隨和氣薰林表。向尊前、來訪白髯公，衰何早。志千里，功名兆。光萬丈，文章耀。洗水壺胸次，月秋霜曉。應念一堂塵網暗，故將百和香雲繞。算賞心、清話古來多，如今少。
滿江紅
作者：范成大（宋）

柳外輕雷，催幾陣、雨絲飛急。雷雨過、半川荷氣，粉融香浥。弄蕊攀條春一笑，從教水濺羅衣溼。打梁州、簫鼓浪花中，跳魚立。山倒影，雲千疊。橫浩蕩，舟如葉。有采菱清些，桃根雙楫。忘卻天涯泊地，尊前不放閒愁人。任碧筒、十丈卷金波，長鯨吸。
滿江紅
作者：范成大（宋）

罨畫溪山，行欲遍、風蒲還舉。天漸遠、水雲初靜，柁樓人語。月色波光看不定，玉虹橫臥金鱗舞。看五湖、今夜只邊舟，追千古。懷往事，漁樵侶。曾共醉，松江渚。算今年依舊，一杯滄浦。宇宙此身元是客，不須悵望家何許。但中秋、時節好溪山，皆吾土。
千秋歲
作者：范成大（宋）

北城南埭。玉水方流匯。青樾裡，紅塵外。萬桃春不老，雙竹寒相對。回首處，滿城明月曾同載。分散西園蓋。消減東陽帶。人事改，花源在。神仙雖可學，功行無過醉。新酒好，就船況有魚堪買。
浣溪沙
作者：范成大（宋）

傾坐東風百媚生。萬紅無語笑逢迎。照妝醒睡蠟煙輕。採蝀橫斜春不夜，絳霞濃淡月微明。夢中重到錦官城。
浣溪沙
作者：范成大（宋）

催下珠簾護綺叢。花枝紅裡燭枝紅。燭光花影夜蔥蘢。錦地繡天香霧裡，珠星璧月彩雲中。人間別有幾春風。
浣溪沙
作者：范成大（宋）

送盡殘春更出遊。風前蹤跡似沙鷗。淺斟低唱小淹留。月見西樓清夜醉，雨添南浦綠波愁。有人無計戀行舟。
浣溪沙
作者：范成大（宋）

歙浦錢塘一水通。閒雲如幕碧重重。吳山應在碧雲東。無力海棠風淡蕩，半眠官柳日蔥蘢。眼前春色為誰濃。
浣溪沙
作者：范成大（宋）

寶髻雙雙出綺叢。妝光梅影各春風。收燈時候卻相逢。魚子箋中此宛轉，龍香撥上語玲瓏。明朝車馬莫西東。
浣溪沙
作者：范成大（宋）

紅錦障泥杏葉韉。解鞍呼渡憶當年。馬驕不肯上航船。茅店竹籬開席市，絳裙青袂斸姜田。臨平風物故依然。
漁父詞・漁父
作者：周紫芝（宋）

人間何物是窮通。終向煙波作釣翁。江不動，月橫空。漫郎船過小回中。
花心動
作者：李彌遜（宋）

水館風亭，晚香濃、一番荷芰經雨。簟枕乍閒，襟裾初試，散盡滿軒袢暑。斷雲卻送輕雷去，疏林外、玉鉤微吐。夜未闌，秋生敗葉，暗催庭樹。天上佳期久阻。星河畔，仙車縹緲雲路。舊恨未平，幽歡難駐，灑落半天風露。綺羅人散金猊冷，醉魂到、華胥深處。洞戶悄，南樓畫角自語。
一寸金
作者：李彌遜（宋）

仙李盤根，自有云仍靄芳裔。更留雨霜皮，臨風玉樹，紫髯丹頰，長生久視。鶴帳琅書至。長庚夢、當年暗記。佳辰近，回首西風，漸喜秋英弄霜蕊。暫卷雙旌，鳴金吹竹，萱堂伴新戲。對璧月流光，屏山供翠，碧雲乍合，飛觴如綴。早晚巖廊侍。終不負、黃樓一醉。丹青手、先與翻階，萬葉增春媚。
蝶戀花
作者：李彌遜（宋）

百尺遊絲當秀戶。不繫春暉，只系閒愁住。拾翠歸來芳草路。避人蝴蝶雙飛去。困臉羞眉無意緒。陌上行人，記得清明否。訊息未來池閣暮。濛濛一餉梨花雨。
蝶戀花
作者：李彌遜（宋）

足力窮時山已晦。卻上輕舟，急棹穿沙背。雲影漸隨風力退。一川月白寒光碎。喚客主人陶謝輩。拂石移尊，不管遊人醉。羅綺叢中無此會。只疑身在煙霞外。
蝶戀花
作者：李彌遜（宋）

清曉天容爭顯晦。溪上群山，戢戢分駝背。誰似浮雲知進退。疏林嫩日黃金碎。夜枕不眠憎鼠輩。困眼貪晴，拚被風煙醉。天意有情人不會。分明置我風波外。
蝶戀花
作者：李彌遜（宋）

百疊青山江一縷。十里人家，路繞南臺去。榕葉滿川飛白鷺。疏簾半卷黃昏雨。樓閣崢嶸天尺五。荷芰風清，習習消袢暑。老子人間無著處。一尊來作橫山主。
蝶戀花
作者：李彌遜（宋）

小小芙蕖紅半展。佔早爭先，不奈腰肢軟。羅襪凌波嬌欲顫。向人如訴閨中怨。把酒與君成眷戀。約束新荷，四面低歌扇。不放遊人偷眼盼。鴛鴦葉底潛窺見。
虞美人
作者：李彌遜（宋）

上陽遲日千門鎖。花外流鶯過。一番春去又經秋。惟有深宮明月、照人愁。暗中白髮隨芳草。卻恨容顏好。更無魂夢到昭陽。腸斷一雙飛燕、在雕粱。
虞美人
作者：李彌遜（宋）

海棠開後春誰主。日日催花雨。可憐新綠遍殘枝。不見香腮和粉、暈燕脂。去年攜手聽金縷。正是花飛處。老來先自不禁愁。這樣愁來欺老、幾時休。
虞美人
作者：李彌遜（宋）

金泥捍撥春聲碎。恨入相思淚。醉欺秋水綠雲斜。渾似夢中重到、阿環家。主人著意留春住。不醉無歸去。只愁銀燭曉生寒。明日落花飛絮、滿長安。
虞美人
作者：李彌遜（宋）

年年江上清秋節。盞面分霜月。不堪對月已傷離。那更梅花開後、海棠時。劍溪難駐仙遊路。直上雲霄去。藕花恰莫礙行舟。要趁潮頭八月、到揚州。
虞美人
作者：李彌遜（宋）

方壺小有人誰到。底事春知早。使君和氣粲如花。更築百花深處、駐春華。雲關遠枕苕溪淺。未放歸懷展。看殘紅紫綠陰斜。鸞鳳幹霄卻上、玉皇家。
青玉案
作者：李彌遜（宋）

楊花盡做難拘管。也解趁、飛紅伴。驄馬無情人漸遠。沙平淺渡，雨溼孤村，何處長亭晚。欲憑桃葉傳春怨。算不似、斜風倩雙燕。縱得書來春又換。只將心事，分付眉尖，寂寞梨花院。
菩薩蠻
作者：李彌遜（宋）

小山嬌翠低歌扇。雛鶯學語春猶淺。無力響方檀。聲隨玉筍翻。垂鬟雲乍染。媚靨香微點。未解作輕顰。凝情已動人。
菩薩蠻
作者：李彌遜（宋）

涼飆輕散餘霞綺。疏星冷浸明河水。敧枕畫簷風。秋生草際蛩。雁門離塞晚。不道衡陽遠。歸恨隔重山。樓高莫憑欄。
菩薩蠻
作者：李彌遜（宋）

風庭瑟瑟燈明滅。碧梧枝上蟬聲歇。枕冷夢魂驚。一階寒水明。鳥飛人未起。月露清如洗。無語聽殘更。愁從兩鬢生。
菩薩蠻
作者：李彌遜（宋）

餘霞收盡寒煙綠。江山一片團明玉。敧枕畫樓風。愁生草際蛩。金莖秋未老。兩鬢吳霜早。忍負廣寒期。清尊對語誰。
浣溪沙
作者：李彌遜（宋）

小小茅茨隱翠微。橋平雙手弄漣漪。好風還動去年枝。得雨疏梅肥欲展，人家次第有芳菲。惜花恰莫探春遲。
浣溪沙
作者：李彌遜（宋）

簫鼓哀吟樂楚臣。牙檣錦纜簇江漘。調高彩筆逞尖新。海角逢時傷老大，莫辭卮酒話情親。與君同是異鄉人。
浣溪沙
作者：李彌遜（宋）

向日南枝不奈晴。無風絳雪自飄零。畫樓更作斷腸聲。小側金荷迎落蕊，高燒銀燭照殘英。生愁斜月酒初醒。
臨江仙
作者：李彌遜（宋）

枝上子規催去旆，柳條偏系離情。片雲留雨鎖愁城。不堪明月夜，寂寞照南榮。莫作東山今日計，風雷已促鵬程。功成來伴赤松行。卻尋鴻雁侶，尊酒會如星。
臨江仙
作者：李彌遜（宋）

燕去鶯來昏又曉，勞生莫負心期。菊花何必待開時。十分浮玉蟻，一拍貫珠詞。少借筆端煙雨力，不須露染風披。芳心微露定因誰。風流今太傅，蕭灑古東籬。
臨江仙
作者：李彌遜（宋）

多病淵明剛止酒，不禁秋蕊浮香。飲船歌板已兼忘。吳霜羞鬢改，無語對紅妝。小拈青枝撩鼻觀，絕勝嬌額塗黃。獨醒滋味怕新涼。歸來燭影亂，敧枕聽更長。
臨江仙
作者：李彌遜（宋）

一片花飛春已減，那堪萬點愁人。可能春便負閒身。細思愁不飲，卻是自辜春。且共一尊追落蕊，猶勝陌上成塵。杯行到手莫辭頻。杏花須記取，曾與此翁鄰。
臨江仙
作者：李彌遜（宋）

試問花枝餘幾許，捲簾細雨隨人。風光猶戀苦吟身。海棠渾怯冷，為我強留春。細聽惜花歌白雪，不知盞面生塵。吹開吹謝漫驚頻。少陵真有味，愛酒覓南鄰。
醉花陰
作者：李彌遜（宋）

翠箔陰陰籠畫閣。昨夜東風惡。香逕慢春泥，南陌東郊，惆悵妨行樂。傷春比似年時覺。潘鬢新來薄。何處不禁愁，雨滴花腮，和淚胭脂落。
醉花陰
作者：李彌遜（宋）

紫菊紅萸開犯早。獨佔秋光老。醞造一般清，比著芝蘭，猶自爭多少。霜刀翦葉呈纖巧。手拈迎人笑。雲鬢一枝斜，小閣幽窗，是處都香了。
清平樂
作者：李彌遜（宋）

燭花催曉。醉玉頹春酒。一騎東風訊息到。佔得鱉頭龍首。長安去路駸駸。明朝躍馬芳陰。應是花繁鶯巧，東君著意瓊林。
清平樂
作者：李彌遜（宋）

一簾紅雨。飄蕩誰家去。門外垂楊千萬縷。不把東風留住。舊巢燕子來遲。故園綠暗殘枝。腸斷畫橋煙水，此情不許春知。
浪淘沙
作者：李彌遜（宋）

把酒挽芳時。醉袖淋漓。多情楚客為秋悲。未抵香飄紅褪也，獨繞空枝。天女寶刀遲。露染風披。翠雲疊疊擁銖衣。知道筠溪春寂寞，來慰相思。
浪淘沙
作者：李彌遜（宋）

樂事信難逢。莫放匆匆。飛紅撩亂減春容。臨水不禁頻送客，風袖龍鍾。小閣畫堂東。綺繡相重。尊前誰唱夏雲峰。醒後欲尋溪上路，煙水無窮。
謁金門
作者：李彌遜（宋）

春又老。愁似落花難掃。一醉一回才忘了。醒來還滿抱。此恨欲憑誰道。柳外數聲啼鳥。只恐春風吹不到。斷雲連碧草。
滴滴金
作者：李彌遜（宋）

廣平未拚心如鐵。恨梅花、隔年別。化工翦水斗春風，似南枝和月。長鯨一飲寧論石。想高歌、醉瑤席。幾時歸去共尊罍，看寒花連陌。
訴衷情
作者：李彌遜（宋）

小桃初破兩三花。深淺散餘霞。東君也解人意，次第到山家。臨水岸，一枝斜。照籠紗。可憐何事，苦愛施朱，減盡容華。
好事近
作者：李彌遜（宋）

春苑雜花芳，詩老剩誇梅格。誰道武陵深處，便不如姑射。莫分紅淺與紅深，點點是春色。生怕一番風雨，半飄零江國。
鶴沖天
作者：李彌遜（宋）

篘玉液，釀花光。來趁北窗涼。為君小摘蜀葵黃。一似嗅枝香。飲中仙，山中相。也道十分宮樣。一般時候最宜嘗。竹院月侵床。
天仙子
作者：李彌遜（宋）

飛蓋追春春約佇。繁杏枝頭紅未雨。小樓翠幕不禁風，芳草路。無塵處。明月滿庭人慾去。一醉鄰翁須記取。見說新妝桃葉女。明年卻對此花時，留不住。花前語。總向似花人付與。
清平樂
作者：李彌遜（宋）

斷橋缺月。點點枝頭雪。畫角吹殘聲未歇。早是一年春別。壽陽弄粉成妝。柔腸結結丁香。可怕真梅輕妒，遊蜂說與何妨。
清平樂
作者：李彌遜（宋）

推愁何計。車下忘乘墜。日上南枝春有意。已訝紅酥如綴。兒童緩整餘杯。芒鞋午夜重來。素面應憎月冷，真香不逐風回。
清平樂
作者：李彌遜（宋）

長紅小白。何處尋梅格。日日南山雲滿額。暗老一分春色。廣平賦罷瑤香。細□花蕊商量。留得筆端雨露，後來收拾群芳。
點絳唇
作者：李彌遜（宋）

翦翦疏花，託根宛在長松底。蔓柯相倚。便有凌霄志。丹鳳忽來，小隊迎秋起。留無計。待公歸侍。重與分紅翠。
虞美人
作者：李彌遜（宋）

梨花院落溶溶雨。弱柳低金縷。畫簷風露為誰明。青翼來時試問、董雙成。去年春酒為眉壽。花影浮金斗。不須更覓老人星。但願一年一上、一千齡。
醉花陰
作者：李彌遜（宋）

池面芙蕖紅散綺。鵲噪朱門喜。環佩響天風，香靄杯盤，更約麻姑侍。塵寰不隔蓬萊水。束帶巖廊戲。瘦鶴與長松，且伴臞仙，久住人間世。
醉花陰
作者：李彌遜（宋）

簾卷西風輕雨外。揖數峰橫翠。樓上地行仙，壓玉為醪，旋摘黃金蕊。一觴一闋千秋歲。不願封侯貴。長伴紫髯翁，踏月吹簫，笑詠雲山裡。
感皇恩
作者：李彌遜（宋）

花院小回廊，庭萱成行。水面紅妝翠綃帳。蓬萊雲近，風露一番清曠。星郎來碧落，長庚象。素志未酬，丹心益壯。且醉真珠小槽釀。不須皓齒，拍手狂歌清唱。一尊為壽慶，羲皇上。
感皇恩
作者：李彌遜（宋）

密竹翦輕綃，華堂初建。捲上蝦鬚待開宴。壽期春聚，芍藥一番開遍。砌成錦步帳，籠弦管。絳節近頒，丹雛重見。花裡雙雙乍歸燕。重重樂事，憑仗東風拘管。一時分付與，金荷勸。
小重山
作者：李彌遜（宋）

鞭鳳驂鸞自斗杓。老君親抱送，下層霄。人間仙李佔春饒。千秋裡，松月伴吹簫。故國水雲遙。謫仙丹荔熟，剝紅綃。南山影轉臥金蕉。傾寒綠，眉壽比山高。
小重山
作者：李彌遜（宋）

星斗心胸錦繡腸。厭隨塵土客，逐炎涼。江山風月伴行藏。無人識，高臥水雲鄉。肘後有仙方。假饒丹未就，壽須長。儒冠多誤莫思量。十分酒，菡萏小池塘。
花心動
作者：李彌遜（宋）

紅日當樓，繡屏開、風裀舞花隨步。絳拂佩蘭，香染妝梅，彷佛紫煙真侶。雪消池館年年會，玻璃泛、小槽新注。弄簫語。雲璈未徹，暖回芳樹。瑤檢曾攽壽縷。好系日縈春，馭鸞深駐。桂殿影寒，蓬山波闊，未似綵衣庭戶。坐看鶴鬢雲來戲，重重拜、天階雨露。縱遊處。人間遍尋洞府。
漁家傲
作者：李彌遜（宋）

海角秋高風力驟。樓臺四面山容瘦。季子貂裘寒欲透。懸弧晝。高歌棣萼聊卮酒。且共追歡寬白首。清閒贏得身長久。世上功名翻覆手。為君壽。腰間要看懸金斗。
阮郎歸
作者：李彌遜（宋）

黃花猶未拆霜枝。今年秋較遲。六麼催泛玉東西。登高慶誕時。神仙事，古來稀。且為千歲期。戲萊堂上兩龐眉。何妨舉案齊。
醉落托
作者：李彌遜（宋）

霜林變綠。畫簾桂子排香粟。一聲檀板驚飛鶩。弦管樓高，誰在闌干曲。人生一笑難相屬。滿堂何必堆金玉。但求身健兒孫福。鶴髮年年，同泛清尊菊。
柳梢青
作者：李彌遜（宋）

壽煙籠席。採蓮新按，舞腰無力。佔盡風光，人間天上，今夕何夕。藍袍換了萊衣，慶歲歲、君恩屢錫。連夜歡聲，滿城佳氣，和春留得。
點絳唇
作者：李彌遜（宋）

花信爭先，暗將春意傳桃李。壽卿同醉。綠野連珠履。麟閣丹青，眷注耆英裔。眉間喜。日邊飛騎。來促東山起。
十樣花
作者：李彌遜（宋）

陌上風光濃處。第一寒梅先吐。待得春來也，香銷減，態凝佇。百花休謾妒。陌上風光濃處。繁杏枝頭春聚。豔態最嬌嬈，堪比並，東鄰女。紅梅何足數。陌上風光濃處。日暖山櫻紅露。結子點朱唇，花謝後，君看取。流鶯偏囑付。陌上風光濃處。忘卻桃園歸路。洞口水流遲，香風動，紅無數。吹愁何處去。陌上風光濃處。最是海棠風措。翠袖襯輕紅，盈盈淚，怨春去。黃昏微帶雨。陌上風光濃處。自有花王為主。富豔壓群芳，蜂蝶戲，燕鶯語。東君都付與。陌上風光濃處。紅藥一番經雨。把酒繞芳叢，花解語。勸春住。莫教容易去。
菩薩蠻
作者：李彌遜（宋）

江城烽火連三月。不堪對酒長亭別。休作斷腸聲。老來無淚傾。風高帆影疾。目送舟痕碧。錦字幾時來。薰風無雁回。
水調歌頭
作者：王以寧（宋）

歲晚橘洲上，老葉舞愁紅。西山光翠，依舊影落酒杯中。人在子亭高處，下望長沙城郭，獵獵酒帘風。遠水湛寒碧，獨釣綠蓑翁。懷往事，追昨夢，轉頭空。孫郎前日，豪健頤指五都雄。起擁奇才劍客，十萬銀戈赤幘，歌鼓壯軍容。何似裴相國，談道老圭峰。
水調歌頭
作者：王以寧（宋）

大別我知友，突兀起西州。十年重見，依舊秀色照清眸。常記鮚碕狂客，邀我登樓雪霽，杖策擁羊裘。山吐月千仞，殘夜水明樓。黃粱夢，未覺枕，幾經秋。與君邂逅，相逐飛步碧山頭。舉酒一觴今古，嘆息英雄骨冷，清淚不能收。鸚鵡更誰賦，遺恨滿芳洲。
滿庭芳
作者：王以寧（宋）

山聳方壺，潮通碧海，江東自昔名家。玉真仙子，璫佩粲朝霞。一種天香勝味，笑楊梅、不數枇杷。難模寫，牟尼妙質，光透紫丹砂。諮嗟。如此輩，不知何為，留滯天涯。料甘心遠引，無意紛華。一任姚黃魏紫，供吟賞、銀燭籠紗。南遊士，日餐千顆，不願九霞車。
滿庭芳
作者：王以寧（宋）

千古南陽，劉郎鄉國，依約楚俗秦風。英姿豪氣，耆舊笑談中。璫佩來從帝所，許洲花、潭菊從容。霜秋曉，涼生日觀，極目送飛鴻。主公。天下士，揮豪萬字，一飲千鍾。醉高歌起舞，喚醒人龍。我自人間漫浪，平生事、南北西東。辭公去，寒眸激電，曾識小安豐。
滿庭芳
作者：王以寧（宋）

五十七年，侵尋老矣，小庵初築林坰。故人相過，喜雪舞祥霙。遍野跳珠淺玉，縱兒童、收滿金瓶。明年待，洗光銀海，袖手看昇平。先生。齊物久，蟻丘罷戰，蝸角休徵。趁尊前身健，有酒須傾。隨分村歌社舞，何須問、武宿文星。忘懷矣，未能忘酒，相與醉忘形。
滿庭芳
作者：王以寧（宋）

千古黃州，雪堂奇勝，名與赤壁齊高。竹樓千字，筆勢壓江濤。笑問江頭皓月，應曾照、今古英豪。菖蒲酒，窊尊無恙，聊共訪臨皋。陶陶。誰晤對，粲花吐論，宮錦紉袍。借銀濤雪浪，一洗塵勞。好在江山如畫，人易老、雙鬢難茠。昇平代，憑高望遠，當賦反離騷。
驀山溪
作者：王以寧（宋）

平山堂上，側盞歌南浦。醉望五州山，渺千里、銀濤東注。錢郎英遠，滿腹貯精神，窺素壁，墨棲鴉，歷歷題詩處。風裘雪帽，踏遍荊湘路。回首古揚州，沁天外、殘霞一縷。德星光次，何日照長沙，漁夫曲，竹枝詞，萬古歌來暮。
驀山溪
作者：王以寧（宋）

雕弓繡帽。戲馬秦淮道。風入馬啼輕，曾踏遍、淮堤芳草。飛英點點，春事已闌珊，風雨橫，別離多，斷送英雄老。功名終在，休惜芳尊倒。談笑下燕雲，看千里、風驅電掃。男兒此事，莫待鬢絲棼，漢都護，萬年觴，玉殿春風早。
念奴嬌
作者：王以寧（宋）

天工何意，碎瓊璫玉佩，書空千尺。箬笠蓑衫扁舟下，淮口煙林如織。飛觀嶙峋，子亭突兀，影浸澄淮碧。綸巾鶴氅，是誰獨笑攜策。遙想易水燕山，有人方醉賞，六花如席。雲重天低酣歌罷，膽壯乾坤猶窄。射雉歸來，鐵鱗十萬，踏碎千山白。紫簫聲斷，喚回春滿南陌。
念奴嬌
作者：王以寧（宋）

雲收天碧。漸風高露冷，群喧初寂。遠浦歸舟荒渡口，搴篷橫棹堤側。一帶澄江，十分蟾影，千里寒光白。襟懷迎爽，有人獨步攜策。遙想簾卷瓊樓，憑闌凝望，此意知何極。聲斷琴簫雙鳳駕，凌厲飛仙同籍。問漢乘槎，採珠臨海，往事空蹤跡。莫辭吟賞，終宵清景難得。
念奴嬌
作者：王以寧（宋）

晚煙凝碧。漸漁村山市，人歸寂寂。有客飛舟還顧訪，應訝綸巾敧側。得意忘年，推誠投分，高論追元白。英標逸氣，笑予窮抱真策。興盡又復言歸，秋風分袂，浩蕩思無極。咫尺昭山明翠壁，那知中隱鹹籍。說夢難聽，閉門尋夢，肯念棲萍跡。浪吟狂醉，幾時還共重得。
鷓鴣天
作者：王以寧（宋）

昔有書生薦壽杯。清詞妙絕賀方回。黃花也欲為君壽，先向重陽六日開。躋楚俗，上春臺。政成歸去位三臺。明年壽酒君王勸，知有傳宣敕使來。
鷓鴣天
作者：王以寧（宋）

帝乙何年騎玉龍。武夷仙伯笑相從。長庚瑞應遊仙夢，碧藕花開解慍風。歌既醉，樂元豐。明良相悅壽無窮。野人更有深深祝，笑指三臺十八公。
鷓鴣天
作者：王以寧（宋）

桃李紛紛春事催。桐花風定牡丹開。天麟下作人間瑞，玉燕清宵入夢來。紅玉酎，紫霞杯。五雲深處望三臺。君家況有庭前柏，好個擎天八柱材。
臨江仙
作者：王以寧（宋）

眼看西園紅與紫，年來幾度芳菲。吾生四十漸知非。祗思青箬笠，江上雨霏霏。飲酒但知尋夏季，不須遠慕安期。丹成仙去是何時。龜藏何必學，春日正遲遲。
臨江仙
作者：王以寧（宋）

此理迴圈如引鋸，春來百草菲菲。道人一笑悟前非。功名真長物，夕靄與朝霏。夢褥清孫今綠隱，漫郎自許風期。江樓景物得旬時。平蕪三百里，天闊夕陽遲。
臨江仙
作者：王以寧（宋）

聞道洛陽花正好，家家遮戶春風。道人飲處百壺空。年年花下醉，看盡幾番紅。此拐又從何處去，飄蓬一任西東。語聲雖異笑聲同。一輪清夜月，何處不相逢。
浣溪沙
作者：王以寧（宋）

起看船頭蜀錦張。沙汀紅葉舞斜陽。杖拿驚起睡鴛鴦。木落群山雕玉□，霜和冷月浸澄江。疏篷今夜夢瀟湘。
西江月慢
作者：呂渭老（宋）

春風淡淡，清晝永、落英千尺。桃杏散平郊，晴蜂來往，妙香飄擲。傍畫橋、煮酒青帘，綠楊風外，數聲長笛。記去年、紫陌朱門，花下舊相識。向寶帕、裁書憑燕翼。望翠閣、煙林似織。聞道春衣猶未整，過禁菸寒食。但記取、角枕情題，東窗休誤，這些端的。更莫待、青子綠陰春事寂。
思佳客
作者：呂渭老（宋）

曾醉揚州十里樓。竹西歌吹至今愁。燕銜柳絮春心遠，魚入晴江水自流。情渺渺，夢悠悠。重尋羅帶認銀鉤。掛帆欲伴漁人去，只恐桃花誤客舟。
思佳客
作者：呂渭老（宋）

薄薄山雲欲溼花。雙雙燕子入簾斜。西樓尚記垂垂雪，酌酒猶殘片片霞。人已遠，發成華。小樓疏竹宅誰家。試憑去雁通訊息，仙子當乘八月槎。
夜遊宮
作者：呂渭老（宋）

簾外繁霜未掃。樓角動、玉繩橫曉。百和交焚瑞煙繞。霽霞明，畫屏深，天渺渺。喜色連池沼。薦眉壽、玉兒嬌小。早晚除書下天表。日初長，莫等閒，孤一笑。
浣溪沙
作者：呂渭老（宋）

風掃長林雪壓枝。紛紛凍鵲傍簾飛。一尊聊作破寒威。春意正愁梅漏洩，客情尤怕病禁持。曲闌干外日初遲。
南歌子
作者：呂渭老（宋）

片片雲藏雨，重重霧隱山。可憐新月似眉彎。今夜斷腸凝望、小樓寒。夢斷雲房遠，書長蠟炬殘。夜妝應罷短屏間。都把一春心事、付梅酸。
如夢令
作者：呂渭老（宋）

珠閣雨簾高卷。望斷碧梧牆院。短夢有幽尋，曉枕一峰雲亂。誰見。誰見。風散菊英千片。
浣溪沙
作者：呂渭老（宋）

微綻櫻桃一顆紅。斷腸聲裡唱玲瓏。輕羅小扇掩酥胸。惹鬢蛛絲新有喜，窺窗月彩舊相從。清宵一醉許誰同。
浪淘沙
作者：呂渭老（宋）

涼露洗秋空。菊徑鳴蛩。水晶簾外月玲瓏。燭蕊雙懸人似玉，簌簌啼紅。宋玉在牆東。醉袖搖風。心隨月影入簾櫳。戲著錦茵天樣遠，一段愁濃。
醉桃源・阮郎歸
作者：呂渭老（宋）

欞香新染砑紅綾。腰肢瘦不勝。合歡小幌掩餘酲。芙蓉入夢頻。山不盡，水無情。錦河隔錦茵。劉郎仙骨未應輕。桃花已誤人。
思佳客
作者：呂渭老（宋）

夢裡相逢不記時。斷腸多在杏花西。微開笑語兜鞋急，遠有燈光掠鬢遲。辭永夜，失深期。一枝黃菊對傷悲。夜涼窗外聞裁剪，應熨沈香制舞衣。
小重山
作者：呂渭老（宋）

雨洗簷花溼畫簾。知他因甚地，瘦厭厭。玉人風味似冰蟾。愁不見，煙霧曉來添。煩惱舊時諳。新來一段事，未心甘。滿懷離緒過春蠶。燈殘也，誰見我眉尖。
柳梢青
作者：呂渭老（宋）

遠簾籠月。誰見南陌，子規啼血。萸糝菊英，整冠落帽，一時虛說。五湖自有深期，曾指定、燈花細說。燕子巢空，秋鴻程遠，音書中絕。
卜算子
作者：呂渭老（宋）

雲破月高懸，照我雙雙淚。人在朱橋轉曲西，翠幕重重閉。要見索商量，見了還無計。心似長檠一點燈，到曉清清地。
卜算子
作者：呂渭老（宋）

眉為佔愁多，鎮日長長斂。試問心中有底愁，淚早千千點。莫唱短因緣，緣短猶傷感。誰信蕭郎是路人，常有深深念。
卜算子
作者：呂渭老（宋）

一日抵三秋，半月如千歲。自夏經秋到雪飛，一向都無計。續續說相思，不盡無窮意。若寫幽懷一段愁，應用天為紙。
卜算子
作者：呂渭老（宋）

得酒解愁煩，多病還疏酒。本是多情失意人，此味如何受。沈醉且高歌，不飲心常有。守著殘燈鬥著眉，怎不腰肢瘦。
如夢令
作者：呂渭老（宋）

多謝西池桃李。伴我一春沈醉。能有幾多香，陪了一江來淚。憔悴。憔悴。又是落花鋪地。
木蘭花慢
作者：呂渭老（宋）

石榴花謝了，正荷葉、蓋平池。試瑪瑙杯深，琅玕簟冷，臨水簾帷。知他故人甚處，晚霞明、斷浦柳枝垂。唯有松風水月，向人長似當時。依依。望斷水窮，雲起處、是天涯。奈燕子樓高，江南夢斷，虛費相思。新愁暗生舊恨，更流螢、弄月入紗衣。除卻幽花軟草，此情未許人知。
木蘭花慢
作者：呂渭老（宋）

對修篁萬個，更疏雨、洗琅玕。望燕外晴絲，鷗邊水葉，胡蝶成團。榴紅勸人把酒，泛菖蒲、對客不成歡。金縷新番彩索，始知今歲衣寬。年年。此日青樓，花缺處、倚闌干。記小扇清歌，蠻箋妙墨，不覺更殘。可憐舊遊似夢，向人人、未減一枝蘭。縱有千金莫惜，大家沈醉花間。
木蘭花慢
作者：呂渭老（宋）

桂鄉雲萬縷，更飛雨、洗香車。念密會經年，銀潢浪阻，玉露期賒。靈星瑞橋對展，散匆匆、喜色滿天涯。回首丁寧曉角，未宜吹動梅花。家家。竟賞彩茸，穿桂影、醉流霞。漸舞袖翻鸞，歌聲綴鳳，釵影交加。人間共饒宴樂，算天孫、怎忍遣河斜。莫惜西樓剪燭，大家同到啼鴉。
戀香衾
作者：呂渭老（宋）

記得花陰同攜手，指定日、許我同歡。喚做真成，耳熱心安。打疊從來不成器，待做個、平地神仙。又卻不成些事，驀地心殘。據我如今沒投奔，見著你、淚早偷彈。對月臨風，一味埋冤。笑則人前不妨笑，行笑裡、鬥覺心煩。怎生分得煩惱，兩處勻攤。
豆葉黃・憶王孫
作者：呂渭老（宋）

芰荷香外一聲蟬。風撼琅玕驚晝眠。刻燭題詩花滿箋。小神仙。對倚闌干月正圓。
豆葉黃・憶王孫
作者：呂渭老（宋）

晚妝新試碧衫涼。金鴨猶殘昨夜香。柳際風來月滿廊。一雙雙。人對鴛鴦浴小塘。
豆葉黃・憶王孫
作者：呂渭老（宋）

輕羅團扇掩微羞。酒滿玻璃花滿頭。小板齊聲唱石州。月如鉤。一寸橫波入鬢流。
豆葉黃・憶王孫
作者：呂渭老（宋）

林花著雨褪胭脂。葉底雙桃結子遲。對鏡憑郎略皺眉。笑微微。燕子羞人必懶歸。
豆葉黃・憶王孫
作者：呂渭老（宋）

玉蕭風外一聲清。粉面嬋娟月對明。紫府樓臺夜不扃。羽衣輕。穩駕雙鸞謁帝庭。
千秋歲
作者：呂渭老（宋）

寶蟾懸鏡。露顆傾荷柄。飛螢點點明花徑。凝愁情不展，宿酒風還醒。天似曉，銀河半落星相趁。心事都無定。才致元相稱。春過了，秋將近。小窗通竹圃，野色連金井。得仗個，多情燕子分明問。
好事近
作者：呂渭老（宋）

心事已成空，春盡百花零落。誰見黃鸝百囀，索東君評泊。曉來枝上語綿蠻，應悔向來錯。看則綠陰青子，卻恓惶無託。
南鄉子
作者：呂渭老（宋）

小雨阻行舟。人在煙林古渡頭。欲挈一尊相就醉，無由。誰見橫波入鬢流。百計不遲留。明月他時獨上樓。水盡又山山又水，溫柔。占斷江南萬斛愁。
南鄉子
作者：呂渭老（宋）

樊子喚春歸。夢逐楊花滿院飛。吹過西家人不見，依依。萍點荷錢又滿池。屈指數佳期。何日憑肩對展眉。傾盡十分應不醉，遲遲。何惜櫻桃杏子時。
浪淘沙
作者：呂渭老（宋）

纖指捧玻璃。莫惜重持。自離閬苑失回期。門掩東風桃著子，簾影遲遲。樓上正橫篦。荷氣沾衣。誰將名玉碾花枝。不比尋常紅與紫，取次芳菲。
卜算子
作者：呂渭老（宋）

渡口看潮生，水滿蒹葭浦。長記扁舟載月明，深入紅雲去。荷盡覆平池，忘了歸來路。誰信南樓百尺高，不見如蓮步。
小重山
作者：呂渭老（宋）

雲護柔條雪壓枝。斜風吹絳蠟，點胭脂。薔薇柔水麝分臍。園林晚，脈脈帶斜暉。深閣繡簾低。寶奩勻淚粉，晚妝遲。一枝屏外對依依。清宵永，誰伴破寒卮。
惜分釵・擷芳詞
作者：呂渭老（宋）

春將半。鶯聲亂。柳絲拂馬花迎面。小堂風。暮樓鍾。草色連雲，暝色連空。重重。鞦韆畔。何人見。寶釵斜照春妝淺。酒霞紅。與誰同。試問別來，近日情悰。忡忡。
惜分釵・擷芳詞
作者：呂渭老（宋）

重簾掛。微燈下。背蘭同說春風話。月盈樓。淚盈眸。覷著紅裀，無計遲留。休休。鶯花謝。春殘也。等閒泣損香羅帕。見無由。恨難收。夢短屏深，清夜悠悠。悠悠。
如夢令
作者：呂渭老（宋）

花趁清明爭展。白白紅紅滿院。莫怪淚痕多，愛底不能得見。凝戀。凝戀。門外雨飛簾卷。
水龍吟
作者：呂渭老（宋）

年年九月西湖，繡船繼日笙簫擁。五雲深處，紅簾一桁，語鶯歌鳳。群玉峰頭，影娥池畔，煙霞飛動。認蓬瀛仙子，雲程路遠，貪人世、瑤池夢。要看黃塵清海，戲真珠、麻姑清縱。曲門自有，菊金芳砌，月篦浮棟。子著宮桃，舞翻官柳，霞杯纖捧。待明年更把，西風妙曲，按成新弄。
鵲橋仙
作者：呂渭老（宋）

西風不落，薄衾孤枕，記起花時些個。宿愁新恨兩關心，說道理、分疏不可。別愁如絮，佳期何在，古屋蕭蕭燈火。打窗風雨又何消，夢未就、依前驚破。
點絳唇
作者：呂渭老（宋）

扇列紅鸞，赭黃日色明金殿。御香蔥茜。寶仗香風暖。咫尺天顏，九奏朝陽管。群臣宴。醉霞凝面。午漏傳宮箭。
點絳唇
作者：呂渭老（宋）

俊眼犀心，尊前如有乘鸞便。過愁傳怨。只許燈光見。見了重休，河漢明遮斷。深深院。亂風飄霰。揉了雙羅燕。
水調歌頭
作者：呂渭老（宋）

解衣同一笑，聊復起廚煙。醉鄉何處，與君舒嘯入壺天。長怪時情狹隘，杯酒豈容我輩，不上謫仙船。雅志念湖海，小艇一絲竿。夜迢迢，燈燭下，幾心閒。平生得處，不在內外及中間。點檢春風歡計，惟有詩情宛轉，餘事盡疏殘。彩筆題桐葉，佳句問平安。
好事近
作者：呂渭老（宋）

世事莫牽縈，樂取這閒時節。且恁醉來醒去，免光陰虛設。有則有個潑心兒，不敢被利名啜。卻待兩手分付，與風花雪月。
好事近
作者：呂渭老（宋）

長記十年前，彼此玉顏雲發。尊酒幾番相對，樂春花秋月。而今各自困飄零，憔悴幾年別。說著大家煩惱，且大家休說。
青玉案
作者：呂渭老（宋）

一尊聊對西風醉。況九日、明朝是。曾與茱萸論子細。江天虛曠，暮林橫遠，人隔銀河水。碧雲漸展天無際。吹不斷、黃昏淚。若作歡期須早計。如何得似，鬢邊新菊，雙結黃金蕊。
傾杯樂
作者：林季仲（宋）

璧月初圓，彩雲輕護，散雪疊冰涼館。張眉競巧，趙瑟新成，整頓戲衫歌扇。壽酒殷勤，嬌語溫柔，只愁杯淺。正連山玉枕，回波瑤席，漏長更款。良會久、細擁香肩，瑤庭閒步，共指渡河星點。今朝此日，同祝卿卿，福壽祿星齊轉。但願與君，歌舞常新，歡娛無算。看河橋鵲架，重會雙星燕婉。
慶清朝
作者：王之道（宋）

曉日彤墀，春風黃傘，天顏咫尺清光。恩袍初賜，一時玉質金相。濟濟滿廷鵷鷺，月卿映、日尹星郎。鳴鞘繞，錦韉歸路，醉舞醒狂。追隨寶津瓊苑，看穿花帽側，拂柳鞭長。臨流夾徑，參差綠蔭紅芳。宴罷西城向晚，歌呼笑語溢平康。休相惱，爭揭疏簾，半出新妝。
謁金門
作者：王之道（宋）

春睡起。金鴨暖消沈水。笑比梅花鸞鑑裡。嗅香還嚼蕊。瓊戶倚來重倚。又見夕陽西墜。門外馬嘶郎且至。失驚心暗喜。
蝶戀花
作者：王之道（宋）

春入花梢紅欲半。水外綠楊，掩映笙歌院。霽日遲遲風扇暖。天光上下青浮岸。歸去畫樓煙暝晚。步拾梅英，點綴宮妝面。美目碧長眉翠淺。消魂正值回頭看。
蝶戀花
作者：王之道（宋）

簷溜潺潺朝復暮。燕子銜泥，穿幕來還去。素錦青袍知有處。花光草色迷汀渚。春不負人人自負。君看流觴，只恁良宵度。厭浥小桃如泣訴。東風莫漫飄紅雨。
蝶戀花
作者：王之道（宋）

城上春旗催日暮。柳絮沾泥，花蕊隨流去。記得前時行樂處。小橋水淥初平渚。玉子紋楸誰勝負。不道光陰，暗向閒中度。天若有情容我訴。春來底事多陰雨。
蝶戀花
作者：王之道（宋）

庭院雨餘秋意晚。一陣風來，到處清香遍。把酒對花情不淺。花前敢避金盃滿。薝蔔酴醿雖慣見。常恨攙先，不是君徒伴。莫把龍涎輕鬥遠。流芳肯逐爐煙斷。
蝶戀花
作者：王之道（宋）

碧霧暗消香篆半。花影穿簾，厭浥蒼苔院。鸂鶒一雙塘水暖。浮沈時近垂楊岸。雨過不知春事晚。但怪朱唇，得酒紅潮面。野蔌山餚三四盞。攜尊更向花前看。
蝶戀花
作者：王之道（宋）

玉子紋楸頻較路。勝負等閒，休冶黃金注。黑白斑斑烏間鷺。明窗淨几誰知處。逼剝聲中人不語。見可知難，步武來還去。何日掛冠宮一畝。相從識取棋中趣。
蝶戀花
作者：王之道（宋）

曾向水邊雲外見。爭似霜蕤，照映蒼苔院。檀口半開金嫋線。端相消得綸巾岸。點綴南枝紅旋旋。準擬杯盤，日向花前宴。飛雪飄飄雲不卷。何人覽鏡憑闌看。
蝶戀花
作者：王之道（宋）

杏靨桃腮俱有靦。常避孤芳，獨鬥紅深淺。犯雪凌霜芳意展。玉容似帶春寒怨。分得數枝來小院。依倚銅瓶，標緻能清遠。淡月簾櫳疏影轉。騷人為爾柔腸斷。
蝶戀花
作者：王之道（宋）

寒雨霏霏江上路。不見書郵，病目空凝注。沙觜盡頭飛白鷺。篙師指似人來處。自笑自憐還自語。鈍滯如君，只合歸田去。竹屋數間環甽畝。箇中自有無窮趣。
宴山亭・燕山亭
作者：王之道（宋）

微雨斑斑，暈溼海棠，漸覺燕脂紅褪。遲日短垣，嬌怯和風，搖曳一成春困。玉軟酴酥，扶不起、晚妝慵整。愁恨。對佳時媚景，可堪重省。曾約小桃新燕，有蜂媒蝶使，為傳芳信。西蜀杜郎，東坡蘇老，道也道應難盡。一朵風流，雅稱且、鳳翹雲鬢。相映。眉拂黛、梅腮弄粉。
風流子
作者：王之道（宋）

扁舟南浦岸，分攜處、鳴佩憶珊珊。見十里長堤，數聲啼鴂，至今清淚，襟袖斕斑。誰通道，沈腰成瘦減，潘鬢就衰殘。漫把酒臨風，看花對月，不言拄笏，無緒憑闌。相逢復相感，但凝情秋水，送恨春山。應念馬催行色，泥濺征衫。況芳菲將過，紅英婉娩，追隨正樂，黃鳥間關。爭得此心無著，渾似雲閒。
玉連環・解連環
作者：王之道（宋）

流水細通何處。柳溪新雨。清風十里送籃輿，行不盡、山無數。一簇樓臺窣堵。老僧常住。懸知俗客不曾來，門外蒼苔如許。
江城子
作者：王之道（宋）

新篁初上籜龍陂。綠陰稀。綠陰稀。牆外石榴，花放兩三枝。裙褶絳紗還半皺，追往事，惜佳期。流鶯嬌婉燕雙飛。雨晴時。雨晴時。盧橘攢金，梅子更紅肥。濁酒一杯從徑醉，家縱遠，夢中歸。
江城子
作者：王之道（宋）

寒光凌亂六花纖。巧穿簾。不鳴簷。十里黃壚，遙望辨青帘。玉樹參差何處覓，吟雪曲，拈霜髯。坐來令我看無厭。擬名鹽。試嘗甜。飛入深潭，應照老蛟潛。三白頻佔來歲稔，良可喜，更何嫌。
水調歌頭
作者：王之道（宋）

顥氣遍寰宇，風露逼衣裘。中秋昨夜，明月千里滿西樓。人道當年今日，海上騎鯨仙客，乘興下瀛州。雅志在扶世，來佐紫宸遊。廟堂上，須早計，要嘉謀。牙床錦帳，三歲江北嘆淹留。好在蟹螯如臂，判取兵廚百斛，與客醉瑤舟。待得蟠桃熟，相約訪浮丘。
水調歌頭
作者：王之道（宋）

湖上有佳色，黃菊傲霜秋。一尊相屬，談詠彼此得無愁。何處鱸魚初薦，錯俎金齏點膾，令我憶東州。雙鷺帶斜日，飛下白蘋洲。晚風勁，吹殘酒，襲破裘。故人俱在，江左底事獨淹留。歸去草堂侵夜，一點青熒燈火，得句可忘憂。欲識無窮意，終日倚城樓。
水調歌頭
作者：王之道（宋）

斜陽明薄暮，暗雨霽涼秋。弱雲狼藉，晚來風起，席捲更無留。天外老蟾高掛，皎皎寒光照水，金璧共沈浮。賓主一時傑，傾動庾公樓。渡銀漢，漙玉露，勢欲流。不妨吟賞，坐擁紅袖舞還謳。暗祝今宵素魄，助我清才逸氣，穩步上瀛洲。欲識瀛洲路，雄據六鰲頭。
水調歌頭
作者：王之道（宋）

瓊樹掛初日，珠箔卷清霜。夜來溪上微雨，佳節過重陽。共慶當年此際，曾見天麟協夢，華閥掛蓬桑。人作魯侯祝，俾爾壽而臧。保疲瘵，旌德善，致吉祥。會看報政，朝夕芝檢趣徵黃。不藉靈丹九轉，不用蟠桃三竊，源遠自流長。願借滄溟富，斟酌薦瑤觴。
水調歌頭
作者：王之道（宋）

敗屋擁破衲，驚飆漫颼颸。不離當處人見，操慧上藍遊。彈指九州四海，浪說其來雲聚，其去等風休。莫作袈裟看，吾道慣聃丘。齊死生，同寵辱，泯春秋。高名厚利，眇若天地一蜉蝣。閒舉前人公案，試問把鋤空手，何似步騎牛。會得箇中語，淨土在閻浮。
水調歌頭
作者：王之道（宋）

暑雨溼修竹，涼吹入高簷。鷺洲鍾阜如畫，霽色為穠纖。檻外藕花無數，妝點休祥嘉應，不覺有秋炎。謫仙墮人世，香霧鬱重簾。富才藝，強記覽，三萬籤。須信公侯有種，道義自相漸。此去腰金佩玉，回視依蓮泛水，歲月亦何淹。稱觴還戲彩，無惜醉厭厭。
青玉案
作者：王之道（宋）

金尊照坐紅裙繞。怪一餉、歌聲悄。亂撲珠簾風絮曉。香薰笑語，酒烘顏色，莫逐流年老。詩濤入筆懸河倒。快萬里雲天為君掃。檢點春容何處早。柳條青眼，梅梢粉面，得恁於人好。
青玉案
作者：王之道（宋）

逢人借問錢塘路。我亦欲、西湖去。目送蘭橈知幾度。鰲峰浮玉，鯨波飛雪，正是潮來處。海棠花下春將暮。緩唱新詞味佳句。見說東君曾夢許。柏臺冠豸，金鑾視草，便作商巖雨。
青玉案
作者：王之道（宋）

半年不踏軒車路。彷彿過、長橋去。貼水行雲風送度。兩行高柳，一坡修竹，是我嘗遊處。黃鸝休嘆青春暮。出谷遷喬舊家句。天意從人還許訴。凝寒和氣，沈陰霽色，大旱滂沱雨。
鳳簫吟・芳草
作者：王之道（宋）

雨溟濛。年年今日，農夫共卜新豐。登高隨處好，銀瓶突兀，南峙對三公。真珠漙露菊，更芙蓉、照水勻紅。但華髮衰顏，不堪頻鑑青銅。相逢。行藏休借問，且徘徊、目送飛鴻。十年湖海，千里雲山，幾番殘照悽風。蟹螯粗似臂，金英碎、琥珀香濃。請細讀離騷，為君一飲千鍾。
謁金門
作者：曹勳（宋）

春待去。簾外連天飛絮。老大心情慵縱步。草迷池上路。春去不知何處。欲問誰能分付。但有清陰遮院宇。晚鶯和暮雨。
玉樓春
作者：曹勳（宋）

昔年曾到神清洞。笑領希夷非夙夢。看時須到月邊烏，養處且論鉛與汞。土膏仍有黃芽動。神水澆香靈氣種。夜深誰伴玉琴閒，鶴在九華松露重。
飲馬歌
作者：曹勳（宋）

邊頭春未到。雪滿交河道。暮沙明殘照。塞烽雲間小。斷鴻悲。隴月低。淚溼征衣悄。歲華老。
長壽仙促拍
作者：曹勳（宋）

舜德日輝光，正初冬盛期。東朝喜、誕生時。向彤闈、清淨均化有，自然和氣。長生久視，金殿熙熙。宴瑤池。褘衣俱侍、玳筵啟。花如錦、耀朝暉。太平際天子，天下養、共瞻誠意。南山虔祝，億萬同歲。
長壽仙促拍
作者：曹勳（宋）

絳闕岹嶢，正春光到時。當人日、誕芳儀。向宮壺、雅著徽譽美，懿德無虧。深被恩榮，金殿宴嬉。氣融怡。賢均樛木，宜頌二南詩。天心喜、錦筵啟。闔部奏笙簫，祝壽處、願與山齊。年年常奉，明主禁掖。
浣溪沙
作者：曹勳（宋）

西苑煙光倚檻新。桃花豔豔靜無塵。照溪紅映一天雲。肯放落紅流出水，且尋歌舞賞明春。持杯知是洞中人。
浣溪沙
作者：曹勳（宋）

日上龍城散曉陰。瓊芳堂下玉成林。江梅開未十分深。隨處錦亭穹帳暖，冷香邀住入衣襟。酒腸判斷付頻斟。
酒泉子
作者：曹勳（宋）

連面霜風。野館山村逢至日，開懷欲殢酒杯空。與誰同。一緘來信託飛鴻。信裡催歸無限意，黃昏應是出房櫳。夜香濃。
訴衷情
作者：曹勳（宋）

人情世態飽經過。眼也見來多。忙中掉得便去，不是有人唆。雲似舞，水如歌。笑呵呵。這回還我，半世偎綏，一味磨跎。
訴衷情
作者：曹勳（宋）

得抽頭處好抽頭。等待幾時休。賢且廣張四至，我早已優遊。黃道服，布錢縐。煞風流。往來熟後，也沒驚怕，也沒憂愁。
朝中措
作者：曹勳（宋）

酴醿芳架引繁英。香遠透簾清。更與洛陽花市，一齊移在宮庭。琉璃萬朵，嬌紅嫩紫，總是嘉名。殿閣真仙同賞，天顏喜入歡聲。
朝中措
作者：曹勳（宋）

斜斜整整暗江灣。蓑笠有無間。應與君家卻暑，冷看白滿群山。想來何處，金爐焰獸，玉斝酡顏。好是溪涵寒影，山影一棹人還。
謁金門
作者：曹勳（宋）

香乍起。滿院垂垂巖桂。未卷珠簾香已至。酒杯言笑裡。葉下茸金繁蕊。別是清妍風致。更遠隨人聞細細。月華天似水。
謁金門
作者：曹勳（宋）

春漸至。雪染梅梢輕細。試路新蕪殊可喜。冷雲閒照水。白苧今年不寄。最好且尋幽會。不怕清寒侵紫綺。看燈同晚醉。
玉蹀躞・解蹀躞
作者：曹勳（宋）

雨過池臺秋靜，桂影涼清晝。槁葉喧空，疏黃滿堤柳。風外殘菊枯荷，憑闌一餉，猶喜冷香襟袖。少歡偶。人道消愁須酒。酒又怕醒後。這般光景，愁懷煞難受。誰念千種秋情，乍涼雖好，還恨夜長時候。
水調歌頭
作者：曹勳（宋）

江影浮空闊，江水拍天流。山藏地秘，偉觀須是偉人收。聞道煙斜雨暗，還留月底風邊，墨客一凝眸。闌檻隨指顧，江海還生秋。繡簾卷，開綺宴，翠香浮。鄒枚賓從俱詠，韻閒出嘉謀。點點群山吳楚，歷歷三州燈火，潮落沒沙鷗。老子會心處，應已付南樓。
醉思仙
作者：曹勳（宋）

記華堂。對寶臺絳蠟，紅豔成行。嚲烏雲髻映，淺淺宮妝。江梅媚，生嫩臉，瑩素質，自有清香。歌喉穩，按鏤版緩拍，嬌倚銀床。天外行雲駐，輕塵暗落雕樑。似曉鶯歷歷，瓊韻鏘鏘。別來久，春將老，但夢裡、也思量。仗何人，細說與，為伊潘鬢成霜。
江神子・江城子
作者：曹勳（宋）

南豐詩將駐靈江。下明光。惹天香。十雨五風，連歲致豐穰。初夏清和才四日，開壽席、宴華堂。嚴宸已奏二南章。眷循良。比龔黃。玉筍班聯，宜冠紫微郎。從此鋒車宣室召，攄相業、壽而康。
滿庭芳
作者：曹勳（宋）

老不求名，心惟耽靜，舊緣歷過艱難。杜門無事，一味放痴頑。只藉爐香上徹，與天地、平直交關。真人喜，扶晨遣客，時暫下仙班。矜憐。身已病，九疑夙駕，來顧台山。看神超清境，玉煉朱顏。為向芝田桂圃，收妙有、與作真丹。他年報，衝融朝禮，香火紫雲間。
滿庭芳
作者：曹勳（宋）

秋色澄暉，蟾波增瑩，桂華宮殿香凝。夜涼天半，橫管度新聲。應是齊吹萬指，巖谷震、石裂霜清。天如水，飛雲散盡，江月照還明。人間，何處有，祥風緩引，飄下層城。想廣寒光冷，妙舞輕盈。願上君王萬壽，空佇憶、酒海吞鯨。歸來也，驚濤隱隱，餘韻入青冥。
武陵春
作者：曹勳（宋）

今歲重陽經閏早，金蕊粲繁枝。玉殿珠樓步輦隨。高興在東籬。且泛金英同瀲灩，休與傲霜期。只恐秋香一夜衰。須插滿頭歸。
武陵春
作者：曹勳（宋）

玉露金風尋勝去，一月看三州。紅葉黃花滿意秋。真是巧裝愁。我在天台山下住，松菊佔深幽。歸趁梅花映小樓。應問久遲留。
武陵春
作者：曹勳（宋）

慘慘江雲渾不動，玉雪耿孤芳。萼綠仙人帶暗香。風韻冷尤長。隴信不來寒日晚，疏影照澄江。肯借橫斜伴酒觴。應共月商量。
武陵春
作者：曹勳（宋）

春到小園春草綠，煙雨溼雲山。池上梅花已半殘。無奈晚來寒。不怕醉多隻怕醒，花影上闌干。人在東風縹緲間。誰與伴幽閒。
玉樓春
作者：曹勳（宋）

九重盛旦薰風候。佳氣氛氳橫永晝。眉心煙彩擁群仙，華宴重開同聖後。簫韶宮殿鏘金奏。香繞祥雲騰寶獸。三千嬪御奉嚴宸，億萬斯年祈聖壽。
玉樓春
作者：曹勳（宋）

佳時莫放遊鞍倦。梅潤清薰隨處宴。不妨一半雨兼風，況對有情鶯與燕。瓊艘百柁花千點。肯使笙歌容易轉。興來人事酒消磨，誰問蚊雷和蟻戰。
浪淘沙
作者：曹勳（宋）

歸意逐飛鴻。點點書空。愛渠南去曉煙中。不似老人塵土裡，一似痴聾。庭院晚來風。還過秋客。舊時與客繞珍叢。有酒不曾無客醉，歡與秋濃。
浪淘沙
作者：曹勳（宋）

秋杪喜新涼。煙淡池塘。團團巖桂作風光。多少水雲蕭散意，都付芬芳。雨逐漏聲長。小院迴廊。枕邊清夢幾悠揚。只恐四簷聲未斷，洗褪幽香。
鷓鴣天
作者：曹勳（宋）

楓落吳江肅曉霜。洞庭波靜耿雲光。芳苞照眼黃金嫩，纖指開新白玉香。鹽勝雪，喜初嘗。微酸歷齒助新妝。直須滿勸三山酒，更喜持杯雲水鄉。
鷓鴣天
作者：曹勳（宋）

準擬中秋快客情。新亭雨後喜登臨。彩蟾特地中宵出，吹散層雲十日陰。松露重，月煙深。祥雲捧玉到天心。金波動是經年別，為酌金荷醉碧琳。
鷓鴣天
作者：曹勳（宋）

曾到東風最上頭。低雲閣雨接溪流。只應縞袂閨房秀，尚帶天香汗漫遊。當日暇，從賢侯。衝寒迎翠小遲留。歸驂白鳳來何處，更指玉霄城畔樓。
鷓鴣天
作者：曹勳（宋）

雪後疏香一兩枝。高軒乘興訪春時。金蕉酌酒應須醉，玉指傳觴豈易辭。嗟老大，喜追隨。南樓宵漏任遲遲。已聞水部神仙語，更誦騎鯨短李詩。
好事近
作者：曹勳（宋）

花動兩山春，綠繞翠圍時節。雨漲曉來湖面，際天光清徹。移尊蘭棹壓深波，歌吹與塵絕。應向斷雲濃淡，見湖山真色。
好事近
作者：曹勳（宋）

密密偃蜂房，香遠未應時霎。薇露紫煙浥盡，任風欺雪壓。老人曾飲百川空，相對肯微呷。攬取佔先風度，醉高燒紅蠟。
好事近
作者：曹勳（宋）

潮盡海波平，賞盡綠煙涼月。羅袂乍迎風快，悄喜歡不徹。一年好處記如今，朝暮更無熱。庭院晚來些雨，是開尊時節。
勝勝慢・聲聲慢
作者：曹勳（宋）

素商吹景，西真賦巧，桂子秋借蟾光。層層翠葆，深隱幽豔清香。佔得秀巖分種，天教薇露染嬌黃。珍庭曉，透肌破鼻，細細芬芳。應是月中倒影，喜餘葉婆娑，灝色迎涼。移根上苑，雅稱曲檻迴廊。趁取蕊珠密綴，與收花霧著宮裳。簾櫳靜，好圍四坐，對賞瑤觴。
一剪梅・一翦梅
作者：曹勳（宋）

不佔前村佔寶階。芳影橫斜積漸開。水邊竹外冷搖春，一帶衝寒，香滿襟懷。管領東風要有才。頻攜歌酒上春臺。直須日日玉花前，金殿仙人，同賞同來。
御街行
作者：曹勳（宋）

凌寒架雪知春近。閒探處、如相問。溪流清淺暮雲低，玉蓓橫斜風定。晚枝雀啅，幽姿方展，還映疏篁冷。鏡鸞妝罷明梢嫩。猶記宜相併。如今卻月別傳香，知引何人幽興。不堪樓上，昭華吹斷，聲與愁腸盡。
行香子
作者：曹勳（宋）

也愛休官。也愛清閒。謝神天、教我愚頑。眼前萬事，都不相干。訪好林巒。好洞府，好溪山。日月如盤。缺又還圓。自然他、虎踞龍蟠。河東上下，一撞三關。看也非慳。也非易，也非難。
驀山溪
作者：曹勳（宋）

烏龍雲洞，神護紅塵外。金鼎養丹砂，有仙卿、清修名世。三千功行，活字少人知，松露閟，紫煙深，知是聃翁裔。吹簫後約，豈慕穿青紫。八十在人間，比當日、何須指李。相逢一笑，酒量海同寬，拔宅隱，玉霄寒，升舉應新歲。
千秋歲
作者：曹勳（宋）

洞房秀韻，結綺臨春後。都壓盡，名花柳。錦堂籠翡翠，璨枕同清晝。誰似得，佳時占斷長歡偶。我昔聞名久。欲見成消瘦。尋不遇，空回首。征途難駐馬，坐想冰姿秀。憑寄語，南歸更趁酴醿酒。
水龍吟
作者：曹勳（宋）

凍雲閣雨，長風送雪，萬里無凝滯。斜斜整整，純白入素，應同太始。袁巷蕭條，冷光寒透，有人曾至。但圓虛上下，澄明瑩潔，如□□、混元氣。時聽松篁瀉墜。任山川、珠聯玉綴。一塵不染，一毫不現，真空妙治。祥應三白，潤歸多稼，已成豐歲。待收拾大翁，茶鹽賀喜，興村東醉。
念奴嬌
作者：曹勳（宋）

烘簾晝暖，正飛花堆錦，風遲煙暮。綠葉成陰春又老，甲子誰能重數。梅已青圓，雪深猶記，曾拈疏枝否。須知物外，這些光景常駐。聞道江水東頭，同門相過，不作兒女語。醉墨凌波歌數闋，心跡都忘逆旅。胸次扶搖，壺中光景，肯與人同趣。棲塵功就，浩然俱待飛去。
念奴嬌
作者：曹勳（宋）

半陰未雨，洞房深、門掩清潤芳晨。古鼎金爐，煙細細、飛起一縷輕雲。羅綺嬌春。爭攏翠袖，笑語惹蘭芬。歌筵初罷，最宜斗帳黃昏。樓上念遠佳人。心隨瀋水，學蘭灺俱焚。事與人非，爭似此、些子香氣常存。記得臨分。羅巾餘贈，盡日把濃燻。一回開看，一回腸斷重聞。
沁園春
作者：曹勳（宋）

濃綠交陰，脆圓經雨，夏景正新。遽紫泥封檢，紅幢建鉞，飄然吹起，一片閒雲。禁殿趨班，玉音親詔，並遣皇華通寶鄰。凌歊去，任重霄溫暑，萬里風薰。炎曦正斡天鈞。更午氣均齊天地根。運至精感化，千和萬合，滌堤旁說，必自成真。已約歸期，秋風前後，梨棗黃花滿地勻。閶闔晚，待朝元紫府，上達明君。
菩薩蠻
作者：曹勳（宋）

稽山鑑水無寒暑。荷香蓮露相傾注。堂擬揖樵風。山圍晚照紅。桃根隨秀葉。玉麈頻招客。客況不言蓬。回船逸興同。
菩薩蠻
作者：曹勳（宋）

蕭蕭還是秋容暮。爐薰已冷氳香注。猶記踏香塵。東風滿院春。冷煙迷望處。聲斷闌干雨。無計問行雲。黃昏空掩門。
菩薩蠻
作者：曹勳（宋）

花飛零亂隨風舞。花梢猶帶虛簷雨。簾幕映黃昏。江天日暮雲。有人樓上望。生怕褰虛幌。冷落對爐薰。一春常怨春。
菩薩蠻
作者：曹勳（宋）

等閒將度三春景。景春三度將閒等。愁怕更高樓。樓高更怕愁。弄花梅已動。動已梅花弄。梅看幾年催。催年幾看梅。
菩薩蠻
作者：曹勳（宋）

雨昏連夜催炎暑。暑炎催夜連昏雨。長簟水波涼。涼波水簟長。翠鬟雙倚醉。醉倚雙鬟翠。香枕印紅妝。妝紅印枕香。
菩薩蠻
作者：曹勳（宋）

玉璫搖素腰如束。束如腰素搖璫玉。宜更醉春期。期春醉更宜。繡鴛閒永晝。晝永閒鴛繡。歸念不曾稀。稀曾不念歸。
清平樂
作者：曹勳（宋）

秋涼破暑。暑氣遲遲去。最喜連日風和雨。斷送涼生庭戶。晚來燈火迴廊。有人新酒初嘗。且喜薄衾圍暖，卻愁秋月如霜。
清平樂
作者：曹勳（宋）

一春老病。空過春光永。藥鼎煎爐朝暮景。只是醫方藥性。經旬日色雲遮。山高寒透窗紗。常恨簷頭傾雨，猶能枕上看花。
清平樂
作者：曹勳（宋）

趙家燕燕。宜在昭陽殿。春入館娃深宮宴。秀色從來未見。淺顰輕笑都宜。臨風好是腰肢。今夜松江歸路，月明愁滿清輝。
點絳唇
作者：曹勳（宋）

怯雨羞雲，翠鬟初按檀槽就。賞心時候。常勸花間酒。慢拈輕攏，怨感隨纖手。胡沙奏。幾行紅袖。都道誰家有。
點絳唇
作者：曹勳（宋）

不厭頻來，探梅選勝湖山裡。瑤林瓊蕊。真是遊方外。玉殿珠樓，不併人間世。何妨醉。都無寒意。滿坐惟和氣。
點絳唇
作者：曹勳（宋）

有個庵兒，做來不大元非小。陽光常照。坐臥誰知道。煉得丹砂，不是人間灶。沖和妙。鶴鳴猿嘯。一任西風老。
點絳唇
作者：曹勳（宋）

一氣衝融，浩然識取生緣處。斂歸靈府。便作真鉛柱。九任玄歸，行處龍先虎。山頭雨。散成清露。瑪瑙生玄圃。
點絳唇
作者：曹勳（宋）

石洞清寒，柳煙吹散松風靜。日華光映。翠水環雲徑。道境多閒，不是人間景。談清淨。道師歌詠。花轉雲房影。
失調名
作者：曹勳（宋）

自嘆孤身早歲，黃河渡口蒙情。
水調歌頭
作者：胡寅（宋）

不見嚴夫子，寂寞富春山。空留千丈危石，高出暮雲端。想象羊裘披了，一笑兩望身世，來插釣魚竿。肯似林間翮，飛倦始知還。中興主，功業就，鬢毛斑。驅馳一世人物，相與濟時艱。獨委狂奴心事，未羨痴兒鼎足，放去任疏頑。爽氣動星斗，終古照林巒。
驀山溪
作者：吳舜選（宋）

園林何有，修竹搖蒼翠。春到小桃蹊，看綠滿、一池春水。花開日暖，兒侄競追隨，挑野蔌，網溪魚，有酒多且旨。去來聚散，無必亦無意。說地或談天，更休問、語言粗細。誰強誰弱，誰是又誰非，過去事，未來事，一枕騰騰睡。
西江月
作者：趙桓（宋）

歷代恢文偃武，四方晏粲無虞。奸臣招致北匈奴。邊境年年侵侮。一旦金湯失守，萬邦不救鑾輿。我今父子在穹廬。壯士忠臣何處。